<classify> VIJANA zaidi ya 1,500 wa Jeshi la Kujenga Taifa JKT alioagiza Rais John Magufuli waajiriwe katika taasisi mbalimbali za serikali, tayari wapo katika kambi kwa mafunzo kabla ya kupangiwa vituo vya kazi.Aprili 13 mwaka huu, katika hafla ya uzinduzi wa mji wa kiserikali wa Ihumwa, Dodoma, Rais Magufuli alitangaza ajira kwa vijana hao zaidi ya 1,500 walioshiriki katika ujenzi wa miradi mbalimbali ya serikali.Nataka nikwambie CDF Mkuu wa Majeshi, hawa vijana ambao wamejitolea zaidi ya miaka miwili ipitie vizuri orodha hawazidi 1,500, hawa wote mimi nawaajiri, alisema Magufuli katika hafla hiyo na kushangiliwa na wanajeshi walioshiriki miradi hiyo.Mkuu wa JKT, Brigedia Jenerali Charles Mbuge akizungumza na mwandishi wa habari hizi kwa simu jana alisema tayari wamechukua hatua kutekeleza agizo hilo la rais na vijana hao wapo kambini mkoani Pwani tayari kuanza mafunzo.Agizo la rais halina mjadala, tumeshachukua hatua na vijana wapo kambi ya mafunzo kwa miezi minne na wakati wowote mafunzo yataanza na wakimaliza watapangiwa katika kikosi cha ujenzi na taasisi nyingine kama alivyoagiza Rais, alisema Mbuge.Pamoja na mambo mengine, mafunzo hayo na mengine watakayoyatoa kwa vijana wapya wanaoingia JKT ni uzalendo wa kuliweka taifa lao mbele bila kujali faida huku akiamini kuwa Tanzania itajengwa na Watanzania wenyewe na hasa vijana wanaopata mafunzo ya kijeshi. Miradi walioshiriki kujenga vijana hao ni pamoja na ujenzi wa nyumba za serikali, ukuta wa Ikulu ya Chamwino, Dodoma, nyumba za magereza Ukonga na wanaofanya kazi kwenye kiwanda cha kuchakata mahindi cha JKT Mlale.Akizungumza katika hafla ya uzinduzi wa mji wa kiserikali wa Ihumwa, Dodoma, Aprili mwaka huu, Magufuli alieleza kufurahishwa na kazi kubwa iliyofanywa na vijana hao kwa muda mfupi, kwa gharama nafuu na moyo wa kujitoa kwa ajili ya taifa lao.Rais Magufuli alielekeza vijana hao waliokuwa wakijitolea jeshini, waajiriwe katika taasisi mbalimbali ikiwamo jeshini, Usalama wa Taifa, Taasisi ya Kuzuia na Kupambana na Rushwa Takukuru, Uhamiaji na taasisi nyingine za serikali ikiwemo ujenzi wa ofisi za wizara 10 na nyumba za watumishi wa Ikulu, jijini Dodoma.Utekelezaji wa Ilani uchaguzi ya CCM 2015-2020 Katika Ilani ya Chama Cha Mapinduzi CCM ya mwaka 2015-2020, imebainisha kuwa katika kipindi hicho ikiwa madarakani itazielekeza serikali zake kutumia nguvu zake zote kuendelea kupambana na changamoto kubwa nne.Changamoto ya kwanza ni kuondoa umasikini; pili kupunguza tatizo la ukosefu wa ajira hasa kwa vijana; tatu kuendeleza vita dhidi ya rushwa na ubadhirifu wa mali ya umma na nne kuendelea kudumisha amani, ulinzi na usalama wa maisha ya wananchi na mali zao.Katika kukabiliana na tatizo hilo la ukosefu wa ajira, pamoja na mafanikio ya awali, ilani imeelekeza katika kipindi cha miaka mitano kipaumbele kiwe kukuza na kuanzisha viwanda vidogo, vya kati na vikubwa vyenye uwezo wa kuajiri watu wengi na kuzalisha bidhaa zinazotumiwa na watu wengi wa ndani ya nchi na kuuza nje ya nchi.Juni mwaka huu, Naibu Waziri, Tawala za Mikoa na Serikali za Mitaa Tamisemi, Mwita Waitara akijibu swali bungeni, alisema mpaka kipindi hicho kulikuwa na viwanda vipya 3,000 nchini tangu kuanza kwa mkakati wa kujenga viwanda 100 kila mkoa. Idadi hiyo inafanya kuwe na zaidi ya viwanda 4,000 vinavyozalisha nchini hivi sasa. Sekta za uzalishaji mali zilizoainishwa katika ilani ni kilimo, ufugaji, uvuvi, viwanda vikubwa na vidogo.Aidha huduma za kiuchumi kama miundombinu ya nishati, uchukuzi na ujenzi zimeainishwa kupeleka mipango yao katika kupunguza umasikini na kuanzisha ajira hususan kwa vijana.Hatua hii ndio inayotekelezwa na JKT kutumia vijana katika ujenzi wa miradi ya serikali na kufanya kwao vizuri kulimgusa rais kutangaza ajira moja kwa moja. Kwa mujibu wa ilani hiyo, vijana milioni 16 nchini wameajiriwa katika sekta mbalimbali katika kipindi cha mwaka 2011 hadi 2015.  <topic>: kitaifa 